สังคมข่าวหุ้นดาวเขียว
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 20 กรกฎาคม 2558...
20 ก.ค. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 20 กรกฎาคม 2558…
*… ปัจจัยกรีซจบลงไปแล้ว ปัจจัยจีนก็จบไปแล้ว จากนี้ไป ตลาดหุ้นทั่วโลกก็จะหันไปให้ความสำคัญกับปัจจัยน้ำมัน และปัจจัยเฟดอีกครั้ง…*…น้ำมันตลาดโลกจะยังคงผันผวนไปอีกหลายเดือนจากผลพวงของข้อตกลงนิวเคลียร์ ทำให้อิหร่านจะเริ่มระบายน้ำมันในสต๊อกลอยน้ำจำนวนมหาศาลออกหารายได้ ส่งผลต่ออุปทานที่จะแซงหน้าอุปสงค์ กดดันหุ้นพลังงานให้บริหารความเสี่ยงมากขึ้นเป็นต้นทุนการเงินสำคัญ แต่นั่นจะเริ่มตั้งแต่เดือนมกราคมปีหน้าไป…
*… ข้อเสียของน้ำมันในราคาต่ำตกเป็นภาระของบริษัทน้ำมัน แต่ข้อดีคือเงินเฟ้อจะอยู่ในระดับต่ำต่อไปยาวนาน โดยเฉพาะในประเทศนำเข้าน้ำมันเป็นหลัก..*…ข้อดีตรงนี้ อาจจะเป็นตัวแปรสำคัญถ่วงรั้งและส่งผลต่อการขึ้นดอกเบี้ยของเฟดในปลายปีนี้และต้นปีหน้าได้ แม้ว่าแรงกดดันให้ขึ้นดอกเบี้ยจะโผล่มาชัดเจนขึ้นต่อเนื่อง…
*…นั่นเป็นปัญหาที่โลกต้องเผชิญและแก้ไขกันไป แต่ในระยะสั้น โจทย์ของนักลงทุนทุกตลาดรวมทั้งไทย อยู่ที่ผลประกอบการของบริษัทจดทะเบียน..
.*…ที่นิวยอร์ก ดัชนีตลาดหุ้นแนสแด็กทำนิวไฮติดกัน 2 วันรวด ในขณะที่ดาวโจนส์แม้ทะลุกลับมาที่เหนือ 18,000 จุดได้ ก็ขึ้นๆ ลงๆ เอาแน่ไม่ได้ เพราะแม้หุ้นธนาคารจะเริ่มกลับมากำไรก็ยังมีลักษณะฝนตกไม่ทั่วฟ้า ขณะที่หุ้นพลังงานกลายเป็นตัวถ่วงตลาด และยอดขายรถยนต์ก็ยังเอาแน่นอนไม่ได้…
*… แนสแด็กแข็งแกร่งกว่าดาวโจนส์ตอกย้ำชัดว่า หุ้นเทคโนโลยีหรือนิวอีโคโนมีกำลังกลายเป็นอนาคตของธุรกิจโลก เพราะธุรกิจบริการ คือกุญแจของความมั่งคั่ง มากกว่าธุรกิจในภาคการผลิต…
*…หุ้นในภาคบริการที่มีโมเดลธุรกิจแปลกๆ  ย่อมเป็นธุรกิจที่ราคาหุ้นมักกลายเป็นหุ้นพิมพ์นิยม ที่ค่าพี/อีมักจะวิ่งแซงพี/อีตลาดเสมอ เป็นหลักการที่นักลงทุนทุกคนรู้ ยกเว้นพวกซื่อบื้อและแกล้งโง่..
.*… ข่าวร้ายกระพือหนักจากนักวิเคราะห์หลายสำนักที่ประสานกันยิ่งกว่าวงออเคสตร้า ทำให้หุ้น PTTEP  ราคาร่วงจนเทรดกันราคาต่ำกว่าบุ๊คแวลู เสมือนหุ้นไร้อนาคต ถือเป็นกรณีศึกษาที่น่าสนใจ เพราะประสบการณ์ของ “ดาวเขียว” สังหรณ์ใจว่า อาจจะมีรายการหลอกรายย่อย ขายหมู แล้วทุบเอาของถูกเข้าพอร์ต เพราะใครก็รู้ว่า อนาคตไม่ได้มืดมนอะไร..
.*…PTTEP แค่กำไรลด ไม่ได้ขาดทุนสักหน่อย แถมที่ลดก็เพราะตัวเลขขาดทุนและค่าใช้จ่ายที่ไม่ได้เกิดจากผลประกอบการปกติ พูดง่ายๆ คือเผชิญภาวะตลาดพลังงานปั่นป่วน ซึ่งเป็นภาวะชั่วคราว ปรับตัวเข้ากับภาวะได้ ก็กลับมากำไรตามเดิมแล้ว ไม่ซื้อยามนี้ที่ราคาต่ำกว่า 100.00 บาท จะไปซื้อยามไหน เพียงแต่อาจจะไม่เหมาะกับพวกลงทุนแบบ “เล่นสั้น ขยันซอย” เท่านั้น..
.*…ข่าวขำๆ  ใครว่าผู้จัดกองกองทุนเก่งนักหนาเป็นที่พึ่งฝากชีวิตลงทุนได้ ไม่จริงเสียแล้ว เพราะ ทริกเกอร์ฟันด์ที่เปิดกองมากกว่า 20 กองในปีนี้ ไม่มีกองไหนปิดได้เลย ติดหุ้นกันทั่วหน้า เพราะถนัดเล่นแต่บลูชิพ เจอตลาดขาลงยามนี้เข้าไป เล่นสั้นหรือเล่นยาว เจ๊กอั้ก กันเหมือนรายย่อยด้วย ล่าสุดต้องดิ้นรนปรับพอร์ตกันอุตลุด แปลงสภาวะเป็นกองเปิดเป็นแถวเพราะหมดอายุกองไปก็มาก.
..*… ที่ประหลาดคือหุ้นชั้นดีที่เป็นดาวเด่นโดยพื้นฐานทั้งหลาย พากันถูกแรงขายกระหน่ำเข้ามาต่อเนื่องทำนิวโลว์ในรอบหลายเดือน เสมือนนักลงทุนมีตา แต่ไร้แววเสียอย่างนั้น แยกแยะไม่ออก ถูกกระแสพาไปให้ไขว้เขว แต่ “ดาวเขียว” กลับมองว่านี่คือโอกาสซื้อ ใครจะมองเป็นอื่นไม่ว่ากัน แต่ขาดทุนก็อย่าว่ากันว่าไม่บอก…
*…หุ้นชั้นยอดอย่าง AUCT มาร์จิ้นสูง ต้นทุนต่ำ CSS รับงานติดตั้งโทรคมนาคม 3G เต็มมือ ล่าสุดจะมีงาน 4G มาจ่อรออีกแล้ว ตามด้วย MTLS และ SAWAD หุ้นแพ็กคู่นาโนไฟแนนซ์ที่โตวันโตคืนสวนเศรษฐกิจ หุ้น IRPC ที่กำไรจะนิวไฮเป็นสถิติ หุ้นอย่าง EA หุ้นพลังงานทางเลือกกำไรโตวันโตคืนไปจนถึงกลางปีหน้า แถมยังมีสุดยอดหุ้นรวยเงียบ STPI พวกนี้ ราคาที่ว่าต่ำแล้วยังมีต่ำอีก ผิดสังเกต และผิดหลัก นักวิเคราะห์ทุกสำนักยังเมิน แนะหุ้นแต่ละตัว … ดูไม่ได้เลย…
*… หุ้นแม่ยุพา UPA เปลี่ยนชื่อใหม่ไฉไลทันตา ล่าสุดพาผู้สื่อข่าวไปดูโรงไฟฟ้าที่ทวายให้เห็นกับตาว่าไม่ใช่ขายฝัน ระบุว่าความสามารถของโรงไฟฟ้านั้น 20 เมกะวัตต์ตามคุณภาพ แต่ขายไฟได้แค่ 6 เมกะวัตต์ เพราะไฟฟ้าเมียนมาร์ต้องการแค่นั้นในขณะนี้เนื่องจากความต้องการของประชาชนยังต่ำ แต่อนาคตสดใสยิ่งกว่าดอกประดู่ ดอกไม้ประจำชาติของเมียนมาร์.
..*… TVT กลายสภาพจากหุ้นหลุดจองไปเป็นหุ้นพิมพ์นิยมตั้งแต่เมื่อไร หลายคนคงไม่รู้ แต่ไม่ใช่เรื่องแปลก เพราะนับแต่เข้าตลาด รายการโทรทัศน์ที่ผลิตออกมา เข้าตานักจัดเรตติ้งกันมากขึ้น เงินทองไหลมาเทมา เพราะไม่ต้องจ่ายค่าใบอนุญาตเหมือนเจ้าของสถานี เมื่อวันศุกร์เช้าราคาหลุดแนวรับไปที่ใต้ 2.50 บาท เผลอแผล็บเดียว ราคาพุ่งกระฉูด เล่นเอาคนตั้งตารอต้องตาเหลือกกระโจนใส่แทบไม่ทัน…*…เช่นกันกับรายของ TASCO แม้สัปดาห์นี้ราคาค่อนข้างอืด แต่ที่ราคาต่ำกว่า 24.00 บาท มีแรงซื้อเพียบ เพราะทุกคนรอข่าวกำไรนิวไฮทุกไตรมาสจนถึงสิ้นปี ยิ่งราคาน้ำมันดิบต่ำ ยิ่งกำไรจากยางมะตอยสูง ราคาจึงวิ่งหนีพี/อีไม่หยุด เช่นเดียวกับหุ้นโตไม่มีหยุดที่อยู่คนละธุรกิจอย่างบุญเติม FSMART ที่คนถือหุ้นนอนนับกำไรจากส่วนต่างราคาทุกวัน ไม่สนใจว่าพี/อีจะเท่าใด…
*…สัปดาห์นี้เป็นสัปดาห์หุ้นแบงก์ หลังจาก KBANK หักปากกานักวิเคราะห์ย่อยยับ กำไรระดับหมื่นล้านเหมือนไตรมาสก่อน ใครว่าจะต้องตั้งสำรองบานเบอะ รีบสารภาพความผิดซะดีๆ หลอกนักลงทุนขายหมูมานานหลายสัปดาห์ ชุ่ยที่สุด …
*… ปิดท้ายกันเช่นเคยกับข่าวหุ้นเจาะตลาด ออนทีวี  เริ่มตั้งแต่เช้า  08.40-09.00 น. พบกันสดๆ กับ “Morning Star : หุ้นดาวเด่น”  ที่จะอัพเดตตลาดหุ้นทั่วโลกเพื่อมองแนวโน้มตลาดหุ้นไทยภาคเช้า โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดช่วงบ่ายพบกับรายการ ข่าวหุ้นเจาะตลาด ช่วงวันจันทร์-ศุกร์ เวลา 13.35-14.00 น. ออกอากาศกันแบบสดๆ ผ่านสถานีดิจิตอลช่อง 19  สปริงนิวส์ หรือดูย้อนหลังผ่าน http:/www.springnews.co.th และช่วงเปิดตลาดเช้า 10.00-11.00 น. พบกับ “Business Insight”โดยทีมงานข่าวหุ้นธุรกิจและจีจีนิวส์ ทางสถานีวิทยุ FM 97.0 MHz  การันตีข้อมูลข่าวสารแน่นเหมือนเดิม ทุกโจทย์เรื่องหุ้นโดยทีมข่าวมืออาชีพ หาคำตอบได้ที่ ข่าวหุ้นธุรกิจ เท่านั้น…*…
 
 